सकीना अपन पति रहमाक संग बड सुन्दरसँ जिनगी काटि रहल छलीह । एक दिन रहमान बड प्रेमसँ एकटा कथा सकीनाकें सुनबैत छल । ओहि कथामे एक ठाम तीन बेर तलाक . . . तलाक . . . तलाक लिखल छल । रहमान एकरो पढ़ि देलक । ओकर सबटा बात अब्बा सुनैत छलै । ओ रहमान लऽग आबि बिगड़ैत बाजल "ई की कऽ देलें ? आब तोहर तलाक मान्य भऽ गेलौ । "
आब मियाँ-बीबीपर पहाड़ खसि पड़लै । रहमान कतबो मनेलक जे ओकरा तलाकक कोनो जरूरति नै छै । ई प्रेमे छल । मुदा धर्म मानै लेल तैयार नै भेलै । आब सकीना आन पुरूषसँ निकाह कऽ, तीन मास काटि ,ओकरासँ तलाक लेलाक बादे रहमानसँ निकाह कऽ सकतै । टोलक लोक सकीनाकें घरसँ निकालि देलकै । रहमान आ सकीनाक नोर पूछि रहल छल जे एहन धर्म बनाएले किए गेलै जे प्रेमो नै बुझै छै ? 